TOSHKENT SHAHRINING YUNUSOBOD TUMANIDA UNIVERSAL SPORT SAROYI QURISH TOʻGʻRISIDA
(resolution, 2004-02-20)

Oʻzbekiston Respublikasi Prezidentining “Oʻzbekiston Bolalar sportini rivojlantirish jamgʻarmasini tuzish toʻgʻrisida” 2002-yil 24-oktabrdagi PF-3154-son Farmonini bajarish yuzasidan hamda oʻsib kelayotgan avlodning jismoniy tarbiya va sport bilan ommaviy shugʻullanishini kengaytirish maqsadida Vazirlar Mahkamasi qaror qiladi: 1. “Oʻzbeksavdo” aksiyadorlik kompaniyasi va Toshkent shahar hokimligining Toshkent shahrining Yunusobod tumanida Universal sport saroyi qurish toʻgʻrisidagi taklifi maʼqullansin. 2. Quyidagilar: “Oʻzbeksavdo” aksiyadorlik kompaniyasi “Universal sport saroyi” qurilishining buyurtmachisi; “ToshkentboshplanLITI” davlat korxonasi bosh loyihalashtiruvchi; “GABUS” qurilish-investitsiya firmasi bosh pudratchi qurilish tashkiloti; 2004-yilning IV choragi qurilish tamomlanadigan muddat etib belgilansin. 3. Universal sport saroyini loyihalashtirish va qurishga subpudratchi tashkilotlarni aniqlash, qurilish materiallari, konstruksiyalar va asbob-uskunalar, shu jumladan xorijiy sheriklarning qurilish materiallari, konstruksiyalari va asbob-uskunalarini sotib olish “Oʻzbeksavdo” aksiyadorlik kompaniyasi tomonidan Oʻzbekiston Respublikasi Davlat arxitektura va qurilish qoʻmitasi, bosh loyihalashtiruvchi va bosh pudratchi qurilish tashkiloti bilan birgalikda oʻtkaziladigan tanlov savdolari asosida amalga oshirilishi maʼlumot uchun qabul qilinsin. 4. “Oʻzbeksavdo” aksiyadorlik kompaniyasi bosh loyihalashtiruvchi bilan birgalikda ikki oy muddatda texnik-iqtisodiy hisob-kitob ishlab chiqilishi va belgilangan tartibda tasdiqlanishini taʼminlasin. Obyektning muhimligini va qurilishning muddati qisqa ekanligini hisobga olib “Universal sport saroyi” obyekti qurilishi texnik-iqtisodiy hisob-kitobning belgilangan tartibda ekspertizadan oʻtkazilishi taʼminlangan holda texnik-iqtisodiy hisob-kitob ishlab chiqilishi bilan bir vaqtda amalga oshirilishiga ruxsat berilsin. 5. Toshkent shahar hokimligi “Oʻzbeksavdo” aksiyadorlik kompaniyasiga koʻrsatib oʻtilgan obyekt qurilishi zonasiga tutashgan bir gektar yer maydonini biriktirsin. 7. “Oʻzbeksavdo” aksiyadorlik kompaniyasi va “Oʻzmontajmaxsus-qurilish” uyushmasining “Oʻztaʼminotbutlash” ochiq aksiyadorlik jamiyati istisno tariqasida: “Universal sport saroyi” obyekti qurilishi uchun foydalanishga moʻljallangan respublikaga olib kelinadigan 1-ilovaga* muvofiq metall mahsulotlar va materiallar uchun bojxona toʻlovlari toʻlashdan (bojxona rasmiylashtiruvi yigʻimlaridan tashqari); Universal sport saroyini jihozlash uchun olib kelinadigan 2-ilovaga* muvofiq sport inventari, elektron tablo va almashtirib ishlatiladigan asbob-uskunalar boʻyicha bojxona bojlari toʻlashdan (bojxona rasmiylashtiruvi yigʻimlaridan tashqari) ozod qilinsin. 8. Belgilansinki, Universal sport saroyini qurish va uni jihozlashda foydalanishga moʻljallangan import boʻyicha olinadigan (1 va 2-ilovalarga muvofiq) metall mahsulotlari, materiallar, sport inventari, elektron tablo va almashtirib ishlatiladigan asbob-uskunalar oʻzgaga berilgan va boshqa maqsadlarda foydalanilgan taqdirda ular boʻyicha bojxona toʻlovlarining hisoblangan summasi undirib olinadi va amaldagi qonun hujjatlariga muvofiq jarima jazolari qoʻllangan holda respublika budjetiga yoʻnaltiriladi. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari R.F.Fayzullayev va M.Z.Usmonov zimmasiga yuklansin.